Toorwater is 'n boerderystreek noord van Uniondale aan die voet van die Swartberge. Die oostelike punt van die Swartbergreeks en 'n klein bergreeks bekend as die Slypsteenberge vorm 'n diep en nou kloof bekend as Toorwaterpoort waardeur die Trakarivier vanuit die Groot Karoo die Klein Karoo binnekom en net suid van die kloof by die Olifantsrivier aansluit. Die hellings van die kloof het 'n rooierige kleur weens die aanwesigheid van ysteroksied. Hier vorm die berge die grens tussen die Oos- en die Wes-Kaap. Die R339 vanaf Uniondale noordwaarts sluit by die R341 aan. Effens oos vanaf hierdie aansluiting draai 'n grondpad noordwaarts wat 'n mens na ongeveer 6km op Toorwater bring. Lang driwwe deur die Olifants- en Trakariviere maak in die reënseisoen die pad soms vir gewone passasiersvoertuie onbegaanbaar. Geen pad loop deur die poort nie. Onder stappers is dit 'n bekende roete. Die afdelingsraad van Oudtshoorn het in 1868-1869 'n pad deur die poort gebou, maar dit is reeds in November 1869 weggespoel en nooit herbou nie. Die hoofspoorlyn van die Suid-Kaap na die binneland en Port Elizabeth via Klipplaat loop deur hierdie poort.